Dinamo și Csikszereda își dispută barajul de promovare-rămânere în Superliga României. Formația din București are prima șansă de a rămâne în prima ligă. Manșa tur a barajului va avea loc pe Național Arena, luni, de la ora 21:00, iar suporterii „câinilor” se vor strânge în număr cât mai mare pentru a fi alături de echipa favorită.
Înaintea meciului tur cu Csikszereda, Giani Kiriță și Dănuț Lupu au fost invitați la FANATIK SUPERLIGA, emisiune care este live în fiecare zi de luni, marți și vineri, de la ora 10:30, pe site-ul FANATIK.RO. Aceștia nu au ratat ocazia și l-au ironizat și pe Andrei Nicolescu, președintele formației din Ștefan cel Mare.
Foștii mari fotbaliști ai „câinilor” au avut un dialog pe seama acționarului și l-au ironizat pe acesta pentru faptul că nu le-au trimis invitații la meciul tur a barajului cu Csikszereda.
Cristi Coste: „Ai primit vreun telefon de la Andrei Nicolescu?”.
Giani Kiriță: „Am primit un telefon, mi-au trimis ăștia de la Orange factura”.
Dănuț Lupu: „Eu ți-am zis că tu ești mai avantajat decât mine. L-am rugat să-mi trimită un bilet la meci și nu-mi răspunde de 3 zile”.
Giani Kiriță: „Pai nu, dar el tot insistă că mă invită la meciuri. Păi eu am nevoie să mă inviți la meciuri? Eu le-am jucat!”.
Cristi Coste: „Deci nicio surpriză cu Giani la Dinamo din sezonul viitor”.
Giani Kiriță: „Pai ce, suntem la emisiunea Surprize-Surprize?”, a fost dialogul celor trei la FANATIK SUPERLIGA.
Fostul fotbalist nu este de acord cu strategia pe care conducerea clubului din Ștefan cel Mare a ales să o folosească în acest sezon de Superliga. Giani Kiriță a criticat faptul că Dinamo decide să transfere cât mai mulți jucători străini pe salarii mari. Fostul fundaș este de părere că această strategie nu poate să fie una câștigătoarea pe termen lung pentru fosta sa echipă.
„Da, cu siguranță mi-aș dori un Gigi Becali la Dinamo. Un om care investește de atâția ani trebuie apreciat. Am spus foarte multe care s-au adeverit și am tras un semnal de alarmă grav de tot pentru oamenii care trebuie să audă.
Începem cu prima problemă, aducerea a foarte mulți jucători străini la Dinamo. Mă uitam că au venit suporterii la autocar să vorbească cu cei, dar cu cine să vorbească?
Și străinii au salarii de salarii, unii chiar 20.000 de euro pe lună. Nu se poate. Dar asta e problema la Dinamo. Oamenii ăștia nu știu ce înseamnă Dinamo și nu așa se construiește echipa”, a spus Giani Kiriță la FANATIK SUPERLIGA.